ไฟแนนซ์ทูเดย์
โดย...ช.ชดา
4 เม.ย. 2555

โดย...ช.ชดา
...โปรเจกต์ First In Endless ของธนาคารไทยพาณิชย์ เป็นโครงการที่ ดร.วิชิต สุรพงษ์ชัย ประธานกรรมการบริหารแบงก์ไทยพาณิชย์ ภาคภูมิใจนักหนา เพราะเป็นการโกอินเตอร์ให้ 40 ล้านคน ที่เดินทางเข้าออกสนามบินสุวรรณภูมิ รู้จักธนาคารแห่งแรกของประเทศไทย ในครั้งแรกที่เครื่องบินแตะพื้นสนามบิน เป็นวิสัยทัศน์ของการสร้างแบรนด์ คอร์ปอเรตที่เก๋จริงๆ
...ส่วนที่ทำโครงการ First มาก่อน อย่างธนาคารกรุงไทย ที่ ช.ชดา เคยเขียนถึงวิสัยทัศน์ของท่านประธานกรรมการแบงก์กรุงไทย สถิตย์ ลิ่มพงศ์พันธุ์ ก็ดี แต่ไม่ได้โปรโมตต่อเนื่อง เลยเงียบๆ ไม่บูมเปรี้ยงปร้างเหมือนของธนาคารไทยพาณิชย์แต่อย่างใด 
...คุณพี่มด ปกรณ์ พรรธนะแพทย์ รองกรรมการผู้จัดการ ธนาคารกสิกรไทย บินไปรับรางวัลธนาคารพาณิชย์เพื่อลูกค้ารายย่อยที่ดีที่สุดในประเทศไทย ประจำปี 2554 ที่สิงคโปร์ ซึ่งเป็นรางวัลที่ได้รับติดต่อกันเป็นปีที่ 3 ติดต่อกัน จากงานมอบรางวัล The Asian Banker Excellence in Retail Financial Services Awards โดยวารสาร ดิ เอเชียน แบงเกอร์ ทำให้พี่มดยิ้มไม่หุบอยู่ในขณะนี้
...ใครเจอ อภิชาติ กุลเกษมศิริ รองกรรมการผู้จัดการ ธนาคารไอซีบีซี ตอนนี้อย่าแปลกใจ ที่คุณพี่เขาดูดีมากๆ เพราะเฮลท์ตีสุดๆ ทั้งออกกำลังกาย ทั้งคุมอาหาร จนผอมเพรียว จนตอนนี้เดินไปไหนกับลูกชายทั้งสองหน่อ คนนึกว่าไปกับน้องชาย ว้ายกรี๊ดดด
...ส่วนที่หายไปจากยุทธภพ คือ ดร.แซม สุภัค ศิวะรักษ์ ซีอีโอธนาคาร ซีไอเอ็มบี ไทย ที่ ช.ชดา ใกล้ประกาศตามาหาคนหายเต็มที เพราะบินไปบินมา ทั้งประชุม ดูงาน จนง่วนไปหมด ยังไงก็รักษาสุขภาพบ้างนะคะคุณพี่
...ไม่เชื่อก็ต้องเชื่อว่า รมว.คลัง ไม่เคยไปให้นโยบายธนาคารออมสินเลย แม้ขณะนี้จะเปลี่ยนเป็น กิตติรัตน์ ณ ระนอง แล้ว ถึงจะมอบให้ รมช.คลัง วิรุฬ เตชะไพบูลย์ ไปดู แต่เจ้าตัวควรไปเจิมให้นโยบายด้วยตัวเองก่อนน่าจะดีกว่าไหม